Selecționerul Spaniei, Luis de la Fuente, a anunțat lotul preliminar pentru Campionatul European din Germania. Acesta a selecționat 29 de jucători, însă va trebui să renunțe la 3 dintre ei, întrucât regulamentul UEFA permite maximum 26 de fotbaliști.
Spaniolii speră să obțină un rezultat bun la EURO. În ediția trecută, ibericii au fost eliminați în semifinale de Italia, care ulterior a ridicat trofeul în finala de pe Wembley. Naționala Spaniei este una încă în reconstrucție, iar în lotul ibericilor se regăsesc mulți jucători fără o mare experiență internațională, dar cu un potențial imens.
Luis de la Fuente a pregătit câteva surprize pentru Campionatul European. Jucători precum Marcos Asensio, Lucas Vázquez și Gerard Moreno nu se află în lotul de 29. Selecționerul a mizat pe jucătorii cei mai în formă, nu pe cei care au pus umărul la campaniile trecute.
Portari: David Raya (Arsenal), Álex Remiro (Real Sociedad), Unai Simón (Athletic Bilbao).
Fundași: Robin Le Normand (Real Sociedad), Aymeric Laporte (Al Nassr), Dani Vivian (Athletic Bilbao), Pau Cubarsí (Barcelona), Nacho Fernández (Real Madrid), Alejandro Grimaldo (Leverkusen), Marc Cucurella (Chelsea), Dani Carvajal (Real Madrid), Jesús Navas (Sevilla).
Mijlocași: Rodri (Manchester City), Martín Zubimendi (Real Sociedad), Pedri (Barcelona), Mikel Merino (Real Sociedad), Marcos Llorente (Atlético Madrid), Fabián Ruiz (PSG), Aleix García (Girona), Fermín López (Barcelona), Dani Olmo (Leipzig), Álex Baena (Villarreal).
Atacanți: Nico Williams (Athletic Bilbao), Ferran Torres (Barcelona), Ayoze Pérez (Real Betis), Lamine Yamal (Barcelona), Mikel Oyarzabal (Real Sociedad), Álvaro Morata (Atlético Madrid), Joselu (Real Madrid).
Lista este preponderent compusă din jucători din campionatul intern al Spaniei. Barcelona și Real Madrid trimit, ca de obicei, cei mai mulți jucători. Fostul dinamovist, Aleix García, va avea șansa să îmbrace tricoul naționalei la un campionat european. Acesta ar putea schimba campionatul din sezonul viitor. Oficialii de la revelația Bayer Leverkusen s-au interesat de serviciile mijlocașului ofensiv trecut prin Ștefan cel Mare.
Cel mai probabil, Luis de la Fuente va lua decizia finală a componenței lotului Spaniei pentru EURO la începutul lunii iunie, după meciurile de pregătire cu Andorra și Irlanda de Nord. Acestea sunt programate pe 5 și 8 iunie.
Spania nu va avea deloc o grupă ușoară la EURO. În grupa ibericilor mai fac parte Italia, Croația și Albania. Naționala lui Luis de la Fuente va debuta pe 15 iunie, la Berlin, împotriva Croației.